U pravu sam da bi u Hrvatskoj vladala vladavina prava i da bi svi bili jednaki. Hrvatskom narodu se konstantno prezentiraju propisi da su rađeni u njihovom interesu, ali to nažalost, nije točno. Najbolji primjer su ovršni zakon lex Agrokor, zakon o predstečajnim nagodbama, zakon o pretvorbi i privatizaciji. To su sve zakoni rađeni u interesu uskog kruga ljudi - rekao je u današnjoj emisiji HRT Nedjeljom u 2 Mislav Kolakušić, sudac Trgovačkog suda koji je u javnosti postao poznat žestoko kritizirajući predstečajne nagodbe, Lex Agrokor te ovršni zakon zbog kojeg je postao jedan od simbola borbe ovršenih i blokiranih.

Rekao je da od kritika društvenih anomalija nikada neće odustati dok svi u zemlji pred zakonom ne budu jednaki te da će se politički angažirati tek onda kada shvati da u pravosuđu ne može postići cilj.

Rekao je i kako ne očekuje da će postupak koji protiv njega provodi Državno sudbeno vijeće (DSV) zbog povrede sudačke etike biti novčana kazna.

Sudac Kolakušić žestoki je kritičar ovršnog zakona.

- Očigledno je koliko je utjecaj ovršnog lobija na naše zakonodavstvo. Treba donijeti novi zakon, jer ovo što smo mi napravili ne postoji nigdje, ističe. Ovršni zakon postoji u svakoj državi, ali 330.000 blokiranih postoji samo u Hrvatskoj. Samo u Hrvatskoj postoji da građani propadaju zbog troškova postupka. Zalažem se da smo prepisali austrijski ili još bolje slovenski sustav u kojem trošak ovrhe može biti 0. A za taj zakon je potrebno manje od 24 sata. Kažu da se radi o ogromnom poslu, a koliko je trebalo se napiše lex Agrokor? Znači kad se zakon radi za jednu osobu može se napisati u par sati, a kad treba spasiti milijun građana treba godinu dana. Zato što u tih godinu dana nekoliko pojedinaca će zaraditi nekoliko stotina milijuna kuna - kaže Kolakušić.

Sudac Kolakušić dodirnuo se i kandidature za predsjednika. Rekao je kako vidi da se to često spominje, no nitko ga nije pitao za mišljenje.

- Ja želim sa pozicije suca govoriti o zakonima koji utječu na građane RH. Kada shvatim da to nije moguće, ići ću dalje - kazao je vjerojatno misleći na mogući politički angažman.